AARHUS: Der har været meget bøvl med krydset ved Nordre Strandvej og Vestre Strandallé. Trafiklyset er gang på gang gået i sort, og derfor har kommunen nu valgt at dække det til med plastikposer, indtil der findes en løsning på problemet.

Det skriver Jyllands-Posten.

- Vi har poset anlægget af, fordi vores leverandør ikke kan finde ud af, hvad der er problemet. Så nu kører vi efter færdselsloven derude, siger Lars Beck, driftsingeniør i Lys og Trafikledelse, Aarhus Kommune til JP.

Ifølge Jyllands-Postens oplysninger har kommunen siden 4. april haft en vedligeholder ude ved krydset 25 gange, der har kunnet konstatere, at det har været slukket.

Lyskrydset er det første i Danmark, som bruger en ny hardware, der i dag bliver brugt i både engelske og hollandske kryds. Det er et eksternt firma kaldt Dynniq, der er ansvarlig for udstyret i lyskrydset.

Det vides ikke, hvornår problemet vil blive løst.